***Brieždenie 2015: Štartová aktivita***

***Hra začína približne o 9:00 pokynom od organizátorov.***

***Dovtedy si prečítajte a pochopte tieto pravidlá.***

*Zadanie prvej šifry dostanete, keď si ho správnym spôsobom vypýtate od organizátora. Tomu postupne musíte povedať tri vety. V bežnej slovenčine je ich* ***presné*** *znenie nasledovné:*

1. *Ahoj, sme tím <názov\_tímu>.*
2. *Tešíme sa, ako nás táto hra bude baviť.*
3. *Dal by si nám prosím prvú šifru?*

*Organizátor vám však šifru vydá len vtedy, ak všetky tri vety sformulujete* ***gramaticky správnou******hatlaninou****. Hatlanina má* ***presne sedem******gramatických pravidiel,*** *ktorými sa líši od spisovnej slovenčiny. Jedno z nich nájdete vo svojej štartovej obálke. Skôr, než sa rozbehnete hrať, poriadne si ho všetci v tíme prečítajte a naučte sa ho. Toto pravidlo budeme volať vaše domáce pravidlo.*

*Ostatné pravidlá môžete zistiť komunikáciou s ostatnými tímami.*

***Jediná*** *povolená komunikácia vyzerá nasledovne:*

1. *Člen tímu A povie úplne ľubovoľnú, ale* ***nanajvýš sedemslovnú*** *vetu*
2. *(ak veta dodržala domáce pravidlo tímu B) Člen tímu B: “Pekne!”*

*(ak veta domáce pravidlo tímu B porušila) Člen tímu B: “Celé zle!” a následne povie tú istú vetu tak, aby dodržal svoje pravidlo a zdôraznil zmenu.*

*K dobrým mravom patrí, aby následne prebehol rozhovor s vymenenými A a B, ak je o to záujem.*

***Príklad:*** *Domáce pravidlo tímu B znie “V každej vete musí byť použitá nejaká farba.”*

*Fero z tímu A: “Dnes ale pekne svieti slnko!”*

*Janka z tímu B: “Celé zle! Dnes ale pekne svieti* ***žlté*** *slnko!”*

*Všimnite si, že:*

* *Človek A môže povedať ľubovoľnú slovenskú vetu, nemusí dodržať domáce pravidlo tímu A, ani iné pravidlá ktoré už pozná.*
* *Človek B nesmie* ***vysvetliť*** *ako funguje ich domáce pravidlo, smie* ***len*** *opraviť konkrétnu vetu.*
* *Človek B nemusí použiť všetky vedomosti ktoré v tej chvíli o hatlanine má. Aj ak vie o iných chybách, opravuje* ***len*** *svoje domáce pravidlo.*

*V komunikácii s ostatnými tímami je* ***zakázané*** *používať slová* ***tím****,* ***hra****,* ***šifra****,* ***tešiť****,* ***baviť****,* ***dať*** *a* ***prvý****, ako aj slová od nich odvodené. (Teda plnovýznamové slová z viet, ktoré máte povedať organizátorom.)*

*Po tom, ako už väčší počet tímov opustí štart, medzi vás postupne začnú chodiť aj niekoľkí organizátori. S nimi sa môžete rozprávať rovnako ako s ľubovoľným tímom. Ak poviete organizátorovi gramaticky nekorektnú vetu, opraví vám v nej jeden typ chyby.*

*Keď veľká väčšina tímov opustí štart, organizátori štartovú aktivitu ukončia a rozdajú zostávajúcim tímom zadanie šifry číslo 1.*